RPCล้มขายTDR
ไต้หวันไม่รับคำขอห่วงขาดวัตถุดิบจ่อขายหุ้นพันธมิตรไม่กระทบฐานะ
6 ก.ย. 2554

ไต้หวันไม่รับคำขอห่วงขาดวัตถุดิบจ่อขายหุ้นพันธมิตรไม่กระทบฐานะ 
RPC ล้มขาย TDR หลังตลาดหุ้นไต้หวันตีกลับคำขอขายหุ้นต้นเหตุเครือ ปตท.หยุดส่งวัตถุดิบให้หวั่นกระทบผลดำเนินงาน 
นางศิริพร กฤษณกาญจน์ ผู้ช่วยกรรมการผู้จัดการบริษัท ระยองเพียวริฟาย (RPC) เปิดเผยว่า ตลาดหลักทรัพย์ไต้หวัน (Taiwan Stock Exchange Corporation TWSE) ได้มีหนังสือแจ้งส่งคืนคำขอเสนอขายหลักทรัพย์ของบริษัท (Return TDR Offering Plan) โดยขอให้ยื่นคำขอเสนอขายอีกครั้งหนึ่ง เมื่อมีความชัดเจนในเรื่องวัตถุดิบหลักแล้ว 
“บริษัทมีปัญหากับบริษัท ปตท.อะโรเมติกส์ และการกลั่น (PTTAR) ที่จะยกเลิกส่งวัตถุดิบให้กับบริษัท ทำให้บริษัทจะต้องเปลี่ยนวัตถุดิบใหม่ในการผลิต ทำให้ทางไต้หวันไม่มั่นใจและให้บริษัทถอนการขาย TDR ออกมาก่อน และเมื่อมีความชัดเจนเรื่องวัตถุดิบที่ใช้ในการผลิตแล้วค่อยกลับมาขายใหม่”
อย่างไรก็ตาม หลังจากบริษัทได้รับหนังสือจากตลาดหลักทรัพย์ไต้หวันแล้ว คณะกรรมการบริษัทมีมติอนุมัติให้หยุดดำเนินการเกี่ยวกับ TDR ทั้งหมดทั้งในส่วนที่ออกหุ้นเพิ่มทุนจำนวน 170 ล้านหุ้น และส่วนของผู้ถือหุ้นเดิม 30 ล้านหุ้น และได้มอบหมายให้กรรมการอิสระ 2 คน เป็นผู้มีอำนาจดำเนินการจัดการคืนหุ้นให้กับผู้ถือหุ้นเดิมที่อยู่ภายใต้การดูแลของผู้ดูแลรักษาทรัพย์ของบริษัทเป็นการด่วน
อย่างไรก็ตาม การยกเลิกขาย TDR ครั้งนี้จะไม่กระทบต่อการดำเนินงานของบริษัท เพราะเงินที่จะได้รับบริษัทนำมาใช้เป็นเงินทุนหมุนเวียนเท่านั้น และคณะกรรมการบริษัทจะได้หาแนวทางในการระดมทุนรูปแบบอื่นที่เหมาะสม และให้ประโยชน์สูงสุดแก่บริษัท รวมถึงการหาพันธมิตรเข้ามาร่วมทุนก็เป็นไปได้
แหล่งข่าวจากที่ปรึกษาการเงิน เปิดเผยว่า การถูกถอนการขาย TDR เป็นผลจากเรื่องการเปลี่ยนวัตถุดิบในการผลิต เพราะทางไต้หวันเกรงจะกระทบต่อผลประกอบการทั้งที่ในการนำเสนอข้อมูล เพื่อขาย TDR นั้นได้รับการตอบรับอย่างมากโดยนักลงทุนแสดงความจำนงที่จะซื้อมากกว่าหุ้นที่จะขายถึง 4 เท่า จึงถือว่าเป็นเรื่องที่น่าเสียดายมาก และราคาที่ยื่นขอนั้นอยู่ที่ 4 บาท เพราะคาดหวังจะได้เม็ดเงินจากการระดมทุนประมาณ 800 ล้านบาท
ก่อนหน้าทางผู้บริหารของ RPC ยอมรับว่า PTTAR ยกเลิกส่งวัตถุดิบจะส่งผลกระทบต่อฐานะและการทำธุรกิจของบริษัทอย่างมาก เพราะรายได้จากธุรกิจโรงกลั่นที่มีกำลังผลิตประมาณ 1 หมื่นบาร์เรลต่อวันนั้นมีสัดส่วนประมาณ 60% ของรายได้รวม 
ด้านราคาหุ้น RPC ปิด 2.96 บาทลดลง 0.12 บาท 
หรือ 3.90%